《自江门进帆海上作》
明代·区大相

众流趋海若，大壑去鸿蒙。失路矜河伯，中途遇苑风。

纳川归浩浩，噫气入逢逢。穷发还过北，扶桑更向东。

鹏身起羊角，鱼翼掩舟蓬。巨浸浮天外，回流出地中。

槎来如有信，帆去若乘空。万国波涛接，三山烟雾通。

游门思孔圣，垂钓想任公。登碣心犹壮，乘桴道未穷。

临深谁复测，善下理能终。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。